Diari Oficial de la Generalitat Valenciana


Sumari del DOGV 7728, del 25-02-2016 (2016/1146)

RESOLUCIÓ de 27 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 37/15-EAE Algorfa, 38/15-EAE Cabanes i 42/15-EAE Castalla.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7728

Data del DOGV
:   25-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1146


Data del document
:   27-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Castalla
    * Cabanes
    * Algorfa
    * impacte ambiental

RESOLUCIÓ de 27 de gener de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 37/15-EAE Algorfa, 38/15-EAE Cabanes i 42/15-EAE Castalla. [2016/1146]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 37/15-EAE Algorfa, 38/15-EAE Cabanes i 42/15-EAE Castalla.  
  
«Informe ambiental i territorial estratègic  
Expedient: 37/7770-IFY.  
Títol: Modificació puntual del pla parcial sector VII Lo Crispín.  
Promotor: Ajuntament.  
Autoritat substantiva: Ajuntament.  
Localització: Algorfa (Alacant).  
  
La Comissió d'Avaluació Ambiental, en la sessió celebrada el 17 de desembre de 2015, va adoptar l'acord següent:  
  
Vista la proposta de l'Informe Ambiental i Territorial Estratègic de la modificació puntual del pla parcial sector VII Lo Crispín d'Algorfa:  
  
  
A) Documentació aportada  
En data 13 de febrer de 2015 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental i Territorial, l'escrit del Servei Territorial d'Urbanisme d'Alacant remetent la sol·licitud de l'Ajuntament d'Algorfa per a iniciar el procés d'avaluació ambiental i territorial estratègica de la modificació puntual del pla parcial sector VII Lo Crispín, d'aquest municipi, acompanyada pel Document Inicial Estratègic (DIE) i de la proposta de Modificació.  
La documentació aportada és d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format de paper i digital (CD).  
  
B) Planejament vigent  
El Planejament vigent a Algorfa està constituït per l'homologació de les normes subsidiàries, les quals van ser aprovades definitivament en data 9 d'abril de 2002, si bé amb posterioritat es van modificar per a esmenar determinats errors materials.  
A hores d'ara, Algorfa té en tramitació la versió preliminar del seu pla general, i compta amb el Document de Referència emés en data 16 de juliol de 2009.  
El pla parcial sector VII urbanització Lo Crispín va ser aprovat definitivament en data 31 de juliol de 2003.  
Dins del pla parcial, la mercantil urbanitzadora Lo Crispín, SL, es propietària de la parcel·la TBE-1 del pla parcial sector VII, amb una superfície de 4.591 m², que està classificada com a Zona Terciària TBE-1.  
A hores d'ara, la promotora del projecte té construït un edifici comercial en la parcel·la.  
  
C) Modificació puntual del pla parcial sector VII Lo Crispín: objecte i justificació.  
L'objecte de la modificació puntual és ampliar els usos permesos per a la parcel·la TBE 1-del pla parcial sector VII Lo Crispín, a fi de poder destinar-la a l'ús residencial en apartaments, aprofitant l'edifici construït i després de la remodelació de la divisió interior dels actuals locals per a adaptar-los a apartaments residencials.  
El DIE indica que ha fracassat tots els intents de viabilitat per a l'exercici de qualsevol activitat comercial en l'edificació construïda en la parcel·la TBE-1, per això la modificació puntual, la justifica per la nul·la demanda d'activitat comercial, deguda, entre altres motius, a la gran oferta de centres comercials en l'entorn pròxim, ja siga en l'àrea de Ciudad Quesada, en el sector Lo Marabú o els existents en el municipi de Torrevieja i Orihuela Costa, que acaparen l'activitat comercial de la zona.  
Per això, es proposa la modificació puntual per considerar necessària una reestructuració i ampliació de l'ús assignat a la parcel·la TBE-1 que contemple l'ús residencial, amb tramitació prèvia de projectes d'habilitació, per, d'aquesta manera, poder oferir al mercat immobiliari la tipologia d'apartaments turístics en l'edifici construït que possibilite, al seu torn, la viabilitat d'aquest, sense excloure els usos comercials que ja existeixen, per a cobrir les possibles expectatives que puguen sorgir en un futur.  
  
D) Característiques de la modificació puntual del pla parcial sector VII Lo Crispín  
D.1. Ordenament actual vigent  
Segons arreplega el DIE, la fitxa urbanística actualment vigent del pla parcial sector VII Lo Crispín és la següent:  
  
Fitxa urbanística pla parcial sector VII Lo Crispín  
Superfície del sector: 318.489 m² s  
Coeficient edificabilitat (0,6 m²t/m²s): 0,25 m²t/m²s)  
Superfície edificable: 76.285 m² t  
Nombre d'habitatges: 763 hab.  
  
  
  
El pla parcial sector VII Lo Crispín ordena la parcel·la TBE-1 amb les següents característiques:  
  
Fitxa urbanística actual parcel·la TBE-1  
Superfície total: 4.591 m²  
Edificabilitat total (0,6 m²t/m²s): 2.755 m²  
Altura màxima: PB+2, 10 m  
Parcel·la mínima: 800m²  
Aparcaments: 1 /25 m²t  
Usos: Comercials, oficines, serveis i equipament social i habitatges per a custòdia d'instal·lacions  
  
  
  
En la planta soterrani, es distribueix amb dos locals (local S-1 i local S-2), un magatzem i un pàrquing. El pàrquing disposa d'una dotació de 74 places (4 per a minusvàlids).  
Actualment, hi ha tres locals en la planta baixa amb llicència d'activitat, que s'indiquen, a continuació:  
  
Local Planta Activitat Superfície  
Local B-5 Planta baixa Agència immobiliària 90,91 m²  
Local B-6 Planta baixa Cafeteria 94,59 m²  
Local B-7A Planta baixa Agència immobiliària 47,13m²  
  
  
D.2. Edificabilitat terciària mínima a disposar en la parcel·la TBE-1  
En la proposta de modificació, s'indica que l'edificabilitat mínima assignada a un ús exclusiu terciari en la Parcel·la TBE-1 serà de 1.461,52 m² que es corresponen amb els locals que actualment ja exerceixen l'activitat terciària més una reserva de locals, tal com s'arreplega en la taula següent:  
  
Local Planta Activitat Superfície  
Local-S'1 Planta soterrani Terciari 398,42 m²  
Local S-2 Planta soterrani Terciari 405,04 m²  
Magatzem Planta soterrani Terciari 201,27m²  
Local B-5 Planta baixa Agència immobiliària 90,91 m²  
Local B-6 Planta baixa Cafeteria 94,59 m²  
Local B-7A Planta baixa Agència immobiliària 47,13m²  
Local B-7B Planta baixa Terciari 47,13m²  
Local B-8 Planta baixa Terciari 177,03m²  
Edificabilitat mínima assignada a l'Ús terciari en parcel·la TBE-1 1.461,52 m²  
  
  
No obstant això, tal com s'indica en la proposta de modificació, si bé l'edificabilitat mínima per a ús exclusiu terciari és de 1.461,52 m², podrà destinar-se a aquest ús, si les circumstàncies ho requereixen, la totalitat de l'edificabilitat de l'edifici construït.  
Segons s'arreplega en la proposta, amb aquesta edificabilitat mínima terciària es compleix allò que s'ha exigit en l'article 36. Xarxa secundària de dotacions i estàndards de qualitat urbana, en referència a l'ordenació detallada, de la Llei 5/2014, de 25 de juliol, de la Generalitat, d'ordenació del territori, urbanisme i paisatge (LOTUP).  
A més, la proposta de modificació indica que «En edifici a part, en el carrer P-4, al Sud de la Urbanització Lo Crispín, hi ha un bar restaurant amb llicència d'activitat, amb una superfície construïda de 180 m² que sumats als locals reservats, descrits anteriorment, en el mateix edifici comercial, en planta soterrani i planta baixa, amb accés directe des del carrer d'Itàlia i de l'avinguda de les Nacions, que mantenen l'ús exclusiu comercial, completarien la dotació terciària comercial mínima exigida per la normativa anterior LRAU, així com l'actual LOTUP».  
  
  
D.3. Dotació d'aparcaments en interior de parcel·la TBE-1  
La proposta de modificació justifica que, considerant la superfície mínima assignada a l'ús terciari, que requereix 1 plaça cada 25 m², i la superfície que s'assigna a l'ús residencial, que requereix 0,5 places per habitant, i que els apartaments màxims projectats rondaran les 25 unitats (amb 2,5 habitants per habitatge), la dotació exigible per a l'estàndard de places d'aparcaments seria menor que l'exigència de places si tot l'edifici es destinara a ús comercial, per tant, justifica, així, que la dotació actualment existent de places d'aparcament, que es concreta en 74 places, és prou per a la nova proposta d'ordenació.  
  
  
D.4. Justificació de dotació de zona verda de la Xarxa Primària  
La proposta de modificació s'acull a l'article 8.3 de l'annex 4. Estàndards urbanístics i normalització de determinacions urbanístiques de la LOTUP per a justificar la dotació de zona verda de la Xarxa Primària.  
L'article estableix:  
«8. Modificacions de plans.  
8.3. Qualsevol modificació puntual de pla d'àmbit superior a una illa de cases completa i qualsevol pla modificatiu, que incrementen la capacitat poblacional respecte del planejament vigent, haurà de suplementar la dotació de parc públic de xarxa primària, sempre que el planejament vigent no tinga cap excés sobre la dotació mínima de parcs de xarxa primària. Quan el suplement de parc públic exigit no tinga unes dimensions suficients per a complir les condicions dimensionals exigides en l'apartat III.3.2 d'aquest annex, es procurarà, en primer lloc, ampliar les dotacions de parc públic ja qualificades i, si açò no fóra possible, s'admetrà que el suplement de zona verda s'aconseguisca amb jardins.»  
La proposta de modificació justifica que amb l'increment d'habitatges que suposa l'assignació d'ús residencial en la parcel·la TBE-1 (25 habitatges) la dotació de zona verda complementària comportaria una superfície de 160 m², que es proposa adquirir a càrrec del promotor i propietari de l'edifici terciari, objecte de la modificació, com a ampliació en el parc públic de la zona denominada La Escotera.  
  
D.5. Actualització de l'aprofitament tipus  
La proposta indica que la superfície computable del sector es manté invariable en 305.139 m², per la qual cosa l'edificabilitat màxima és coincident amb els 76.285 m²T que limitava el pla parcial aprovat com a aprofitament objectiu. Índex d'edificabilitat bruta: 0,25 m²t/m²s.  
  
La superfície total i, per tant, l'àrea de repartiment s'incrementa amb la superfície de 160 m² d'una zona verda de Xarxa Primària, i així resulta un total de 305.299 m², per la qual cosa l'aprofitament tipus resultarà ser: 76.285 m²t 305.299 m²s 0,2499 m²t/m²s  
  
D.6. Fitxa urbanística modificada de la parcel·la TBE-1  
Amb la proposta de modificació, la fitxa urbanística modificada de la parcel·la TBE-1 resulta:  
  
E) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
  
ADMINISTRACIÓ PÚBLICA CONSULTADA CONSULTA INFORME  
1 SDG D'ORDENACIÓ, PLANIFICACIÓ I ATES - PAISATGE 23.03.2015 29.04.2015  
2 SDG D'ORDENACIÓ, PLANIFICACIÓ I ATES - PATRICOVA 23.03.2015 16.09.2015  
2 SERVICI TERRITORIAL D'URBANISME ALACANT 13.02.2015 13.02.2015  
  
  
  
F) Identificació i valoració de possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les Administracions públiques afectades, a les quals es refereixen els articles 48.d i 51.1 de la LOTUP.  
La modificació proposada és de poca importància i mínima incidència mediambiental per afectar sòl urbanitzable ja desenvolupat, per tant, amb característiques plenes de sòl urbà.  
El Servei Territorial d'Urbanisme d'Alacant, en el seu escrit rebut en data 13 de febrer de 2015, informa que, des de la visió de les competències urbanístiques d'aqueix Servei, la modificació puntual del pla parcial del sector VII Lo Crispín d'Algorfa proposta no sembla que haja de tenir efecte significatiu sobre el medi ambient.  
El Servei d'Infraestructura Verda i Paisatge, en l'informe rebut en data 16 de setembre de 2015, manifesta que, tenint en compte l'objecte i l'abast de la modificació, i sent que únicament s'introdueix l'ús residencial sense modificació de la resta de paràmetres exigibles en el planejament vigent, i considerant que es pretén la remodelació interior d'una edificació existent, és previsible que aquesta no tinga cap incidència en el paisatge, per no alterar-se ni el caràcter ni la percepció del paisatge urbà existent, i no serà necessària, doncs, la incorporació de criteris addicionals o l'elaboració d'un instrument de paisatge.  
  
Deprés d'haver consultat el visor cartogràfic de la Conselleria, s'observa que l'àmbit de la modificació queda afectat per risc geomorfològic d'inundabilitat.  
En aquest sentit, el Servei d'Ordenació del Territori, en el seu informe rebut en data 29 d'abril de 2015, posa de manifest que la modificació proposada no produeix cap increment significatiu de la vulnerabilitat enfront de la inundació amb els usos que es proposen admetre, per això, i després de l'anàlisi que realitza de la incidència de risc d'inundabilitat per consideracions geomorfològiques, considera que de l'ordenació proposada no es derivaran efectes significatius sobre el medi ambient en matèria de risc d'inundació. Per tant, conclou que aquesta modificació no es troba afectada per risc d'inundació, segons les determinacions normatives del PATRICOVA.  
No obstant això, ja que la modificació proposada contempla introduir l'ús residencial on abans només es permetia el terciari, la principal afectació que podria derivar-se d'aquesta modificació està íntimament relacionada amb la compatibilitat d'aquests usos. En aquest sentit, es valora favorablement la mesures de seguiment del pla proposades en el Document Inicial Estratègic, tendents a comprovar que en els projectes d'habilitació dels locals a habitatges, queden incloses totes les exigències que les normes CTE (codi tècnic de l'edificació) estableix per a reduir les afectacions per sorolls.  
D'altra banda, també es valoren positivament les mesures establertes en el DIE amb vista a reduir o minimitzar els efectes negatius sobre el medi ambient i mantenir la sostenibilitat en el desenvolupament urbanístic. En aquest sentit, el DIE estableix mesures com la implantació de plaques solars per a aigua calenta sanitària en relació amb les exigències bàsiques per a l'estalvi energètic segons la norma CTE DB-HE (estalvi d'energia).  
A més, de la qual cosa arreplega el DIE, considerem que s'han de tenir en compte, també, altres exigències d'aquestes normes CTE, en relació amb afectacions per fum, olors, requeriments d'accessibilitat i protecció enfront del risc d'incendi, com poden ser:  
- Document bàsic DB-HS: salubritat  
- Document bàsic DB SI: seguretat en cas d'incendi  
- Document bàsic DB-SUA: seguretat d'utilització i accessibilitat  
  
En aquest sentit, considerem que, a més de l'habilitació dels locals que canvien el seu ús a residencial, ha de comprovar-se que els locals amb ús terciari compleixen, igualment, els requisits exigits per la normativa sectorial aplicable, per a minimitzar la seua afectació amb l'ús residencial que s'implanta.  
Finalment, s'ha d'indicar que el Pla Especial enfront del Risc Sísmic a la Comunitat Valenciana (Decret 44/2011, de 29 d'abril, del Consell) estableix que el municipi d'Algorfa presenta una intensitat sísmica de 8,5 (EMS), per a un període de retorn de 500 anys, per la qual cosa la planificació haurà de considerar l'elaboració d'un pla d'actuació municipal enfront del risc sísmic. Per aquest motiu, es considera que en els instruments de planejament, en aquest cas de desenvolupament del planejament, s'hauran d'arreplegar les consideracions tècniques que, des de la legislació sectorial, siguen aplicables amb vista a minimitzar els riscos sísmics, en particular, en la normativa sísmica d'aplicació (NCSR-02) per a les construccions i edificacions.  
  
G) Consideracions jurídiques.  
L'avaluació ambiental estratègica és l'instrument de prevenció, establert en la Directiva 2001 42/CE/del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que fixa la legislació d'avaluació ambiental.  
  
H) Acord  
Havent analitzat la proposta de la modificació puntual del pla parcial sector VII Lo Crispín, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del pla parcial.  
Per això, segons estableix l'article 51.2.b de la LOTUP, per considerar, d'acord amb els criteris de l'annex VIII d'aquesta llei, que la proposta de la modificació puntual del pla parcial sector VII Lo Crispín d'Algorfa no té incidència significativa en el model territorial d'aquest municipi, no produeix increment significatiu en el consum de recursos; no suposa afectació sobre elements del patrimoni natural i cultural, no modifica els objectius de qualitat en relació amb la gestió urbanística i, havent tingut en compte les consultes realitzades, es pot concloure que el procediment d'avaluació ambiental simplificada és bastant per a determinar que la proposta de la modificació puntual del pla parcial sector VII Lo Crispín, del terme municipal d'Algorfa, no presenta efectes significatius sobre el medi ambient. D'acord amb allò que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla parcial sector VII Lo Crispín del municipi d'Algorfa, d'acord amb els criteris de l'annex VIII de la LOTUP, per tal com no té efectes significatius sobre el medi ambient, i així caldrà continuar la tramitació de la modificació del pla parcial d'acord amb la seua normativa sectorial.  
Segons estableix l'article 51.7 de la LOTUP, l'informe ambiental i territorial estratègic perdria la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual del pla parcial sector VII Lo Crispín en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista d'aquests antecedents, la Comissió d'Avaluació Ambiental, acorda:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla parcial sector VII Lo Crispín, del municipi d'Algorfa per tal com considera que no té efectes significatius en el medi ambient.  
Es notifica a les persones interessades que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que us notifiquem per al vostre coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, tal com ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 17 de desembre de 2015.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
NÚM. Expedient: 038/9224-PVD.  
Objecte: Pla especial de protecció de la Torre de La Sal.  
Promotor: Ajuntament de Cabanes.  
Autoritat substantiva: Comissió Territorial d'Urbanisme.  
Localització: Cabanes (Castelló)  
  
La Comissió d'Avaluació Ambiental, en la sessió celebrada el 17 de desembre de 2015, va adoptar el següent, acord:  
Vista la proposta de l'informe ambiental i territorial estratègic del pla especial de protecció de la Torre de la Sal de Cabanes:  
En data 13 de febrer de 2015 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental i Territorial, la sol·licitud d'inici de l'avaluació ambiental i territorial estratègica del pla especial de protecció de la Torre de la Sal a Cabanes.  
  
A) Documentació presentada  
A la sol·licitud d'inici, tramesa pel Servei Territorial d'Urbanisme de Castelló, s'adjunta un esborrany de la modificació i de document inicial estratègic, d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format de paper i digital.  
S'acompanyen com a annexos l'estudi d'integració paisatgística i la modificació del traçat de la Carrerada del Camí de l'Atall.  
  
B) Planejament vigent  
El planejament municipal vigent és un Pla General d'Ordenació Urbana aprovat per la Comissió Provincial d'Urbanisme el 26 de juliol de 1983.  
Actualment s'està tramitant el nou pla general, del qual, l'11 de gener de 2012, s'ha emés el document de referència (Expedient 022/10 EAE).  
El 14 de desembre de 2005 es va aprovar definitivament per la Comissió Territorial d'Urbanisme de Castelló l'homologació i pla parcial del sector Torre la Sal. (expedient 382/03 AIA, DIA de 17.10.2005). Es troba urbanitzat i ocupat per l'edificació aproximadament un 10 %.  
  
  
C) Document inicial estratègic: descripció, objecte i justificació.  
En el moment d'establir l'ordenació detallada del sector es coneixia l'existència de l'element patrimonial de la Torre Sentinella i de diverses restes en el seu entorn pròxim. No obstant això quan es va procedir a realitzar les excavacions arqueològiques pertinents es van descobrir les restes d'un poblat ibèric que comprenia una major extensió de la programada inicialment. Aquest poblat es localitzava sobre parcel·les que en principi serien ocupades per edificis residencials.  
 L'objecte del pla és establir els àmbits i la regulació normativa per a la protecció i la conservació dels elements inclosos o relacionats amb el Bé d'Interés Cultural Torre de la Sal.   
Així mateix es procedeix a remodelar l'ordenació del sector Torre la Sal per a fer coincidir l'emplaçament de les restes arqueològiques amb superfícies dotacionals públiques. L'aprofitament de les parcel·les afectades que inicialment s'anaven a destinar a ús residencial es reubica en altres parcel·les de l'entorn. Les quatre alternatives estudiades es limiten a ubicar de diferent forma aquest aprofitament privat (des de la 0 fins a ubicar tota l'edificabilitat en una parcel·la en un edifici alt de caràcter singular).  
Quan es va aprovar el sector, es va modificar el traçat de la via pecuària Carrerada de Torre La Sal, garantint la seua continuïtat, idoneïtat i integritat superficial. Ara en aquest pla especial es torna a modificar el traçat ja que resulta afectada per la nova ordenació.  
El pla especial també inclou les restes neolítiques existents ubicats més al nord, en la zona costanera dins del Parc Natural del Prat de Cabanes-Torreblanca i el jaciment Torre la Sal Subaquàtic que es localitza dins del LIC, àmbit marí, del Prat de Cabanes i Torreblanca.  
  
Respecte a l'ordenació detallada, es manté la qualificació Sòl d'Especial Protecció Arqueològica (SEPA) que ocuparà una extensió de 128.938 m². S'hi afig la qualificació de Sòl d'Adequació Urbana al Patrimoni (SAUP) que inclourà un vial ibèric i una necròpolis amb un total de 6.743 m². L'anterior Pla contemplava a més una Àrea de Vigilància Arqueològica (AVA) amb, 40.959 m², que comprenia les restes d'un assentament neolític. No obstant això, les posteriors investigacions van determinar que les restes es trobaven més al nord, per la qual cosa s'ha procedit a definir en la nova ordenació una zona d'Espai de Protecció Arqueològica (EPA) amb 59.004 m².  
  
Sobre la zona amb restes a protegir que coincidia amb sòl residencial es crea ara una zona verda. El passeig marítim es desplaça cap a la mar (junt amb la via pecuària associada) i així augmenta la superfície residencial.  
  
D) Document Inicial Estratègic: Possibles efectes sobre el medi ambient  
Segons la documentació, només es preveuen efectes positius, ja que es tracta d'acomodar l'ordenació vigent per a la millor conservació dels elements patrimonials existents; a més s'ha de tenir en consideració que s'augmenta la zona verda, es redueix el sòl segellat, es preserven i posen en valor elements patrimonials.  
Les mesures de seguiment del pla seran les del corresponent pla parcial ja aprovat.  
  
E) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les següents administracions afectades:  
  
  
Consulta Informe Administració pública consultada  
11.03.2015 24.09.2015 CITMA: SubDG Ordenació, Planificació i ATES. Paisatge  
?-- 16.02.2015 CITMA. DG Avaluació Ambiental i Territorial: ST Urbanisme.  
11.03.2015 22.07.2015 CITMA. SubDG Medi Natural. (Vies Pecuàries/Forestal)  
11.03.2015 CITMA. SubDG Ports, Aeroports i Costes  
  
11.03.2015 14.07.2015 Conselleria d'Educació, Cultura i Esport. Unitat d'Inspecció del Patrimoni.  
11.03.2015 14.05.2015 MAGRAMA: Servei Provincial de Costes de Castelló.  
  
  
Nota: els informes rebuts es publicaran en la pàgina web web www.cma.gva.es/eae junt amb aquest IATE.  
  
F) Identificació i valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
- Paisatge. De conformitat amb el que estableix la LOTUP, el paisatge actuarà com a criteri condicionant en la planificació territorial i urbanística. Conformement amb l'article 6 de aquesta llei, els plans generals han de contenir un estudi de paisatge, el contingut del qual és el fixat en l'annex I de la llei.  
El Servei d'Infraestructura Verda i Paisatge emet un informe favorable a l'estudi d'integració paisatgística el 24 de setembre de 2015 amb un condicionant que s'ha traslladat a l'acord.  
- Forestal. La Secció Forestal informa el 22 de juliol de 2015 que no hi ha afectacions sobre el sòl forestal.  
- Vies pecuàries. Per mitjà de l'Ordre 2/2011 de 2 de setembre (DOCV 09.09.2011) es va acordar aprovar la modificació parcial de traçat de les vies pecuàries núm. 12, Senda de la Mollonà, núm. 14, Senda del Camí de l'Atall, núm. 21, Carrerada del Pou Nou, núm. 22, Carrerada de la Torre de la Sal, núm. 23, Carrerada de la Casella, afectades per la nova ordenació urbanística del sector Torre la Sal, del PGOU de Cabanes i els accessos nord i sud a la CN-340 adscrits a aquest, en el terme municipal de Cabanes, així com la desafectació de l'ús pecuari dels trams originals que en la nova ordenació urbanística se'ls assigna un altre ús, sol·licitada per l'Ajuntament de Cabanes.  
En el present pla especial es planteja novament la modificació del traçat de la via pecuària Carrerada del Cami de l'Altall. L'informe de la Secció Forestal del Servei Territorial de Medi Ambient de 22 de juliol de 2015 assenyala que el nou traçat proposat és compatible amb la legislació sectorial ja que s'assegura la integritat superficial, la idoneïtat d'itineraris i la continuïtat dels traçats.  
- Domini Públic Marítim Terrestre. Per la condició que té de municipi costaner, es troba afectat pel Domini Públic Marítim Terrestre i/o les seues Zones de Servitud, Llei 22/1988 de Costes i el seu Reglament RD 1471/1989 d'1 de desembre. L'informe de 14 de maig de 2015, de la Direcció General de Sostenibilitat de la Costa i de la Mar s'assenyalen els articles aplicables de la Llei de Costes i les ordres ministerials d'aprovació de la delimitació.  
- Urbanisme. El 16 de febrer de 2015 el Servei Territorial d'Urbanisme de Castelló emet un informe assenyalant que no realitza observacions respecte del tràmit ambiental que cal realitzar i sí que indica diverses qüestions respecte del tràmit urbanístic d'aprovació definitiva del pla.  
- Patrimoni Cultural Valencià. El pla inclou un catàleg amb les fitxes del BIC i dels 5 BRL afectats.  
La Direcció General de Cultura i Patrimoni, el 14 de juliol de 2015 emet un informe desfavorable perquè no es respecta l'entorn de protecció que es va establir al seu moment aproximant les construccions a la torre i al poblat iber-romà. S'assenyala que haurà de modificar-se el perímetre protegit entre el punt 3a al 3c (vg. annex).  
Tal com s'assenyala en l'annex VIII de la LOTUP, un dels criteris pels quals el pla ha de sotmetre's al procediment ordinari d'avaluació ambiental estratègica és pels efectes que es puguen causar sobre el patrimoni cultural. A la vista d'aquest informe la proposta presentada si que genera una afectació sobre aquest, però que seria esmenable si es procedís a canviar els límits de les parcel·les edificables per la qual cosa n'hi hauria prou amb la realització del procediment simplificat d'avaluació.  
  
G) Consideracions jurídiques.  
L'Avaluació Ambiental Estratègica és l'instrument de prevenció, establert en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que determina la legislació d'avaluació ambiental.  
  
H) Acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, el pla especial avaluat no influeix en altres plans o programes; no té incidència en el model territorial vigent en el municipi ni produeix increments en el consum de recursos i, consultats respecte d'això les administracions afectades, llavors es pot concloure que el procediment d'avaluació simplificada és bastant per a determinar que el pla especial no presenta efectes significatius sobre el medi ambient. D'acord amb allò que s'ha exposat, es resol:   
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del pla especial de protecció de la Torre de la Sal a Cabanes, d'acord amb els criteris de l'annex VIII de la LOTUP, per tal com no té efectes significatius sobre el medi ambient, sempre que es complisquen els condicionants descrits a continuació, i, doncs, cal continuar la tramitació d'acord amb la seua normativa sectorial:  
  
1) S'haurà de modificar el perímetre protegit entre el punt 3a al 3c (vg. annex) seguint el que al seu moment es considerà com a vial, i obtenir el pronunciament favorable als efectes patrimonials establerts en l'article 11 de la Llei 4/1998, d'11 de juny, del Patrimoni Cultural Valencià.  
En el cas que per a materialitzar aquesta modificació siga necessari alterar qualsevol altre paràmetre de la proposta remesa, serà necessari tornar sol·licitar pronunciament d'aquest òrgan ambiental.  
2) El procediment per al canvi de traçat de la via pecuària s'especifica en l'informe de la Secció Forestal de 22 de juliol de 2015.  
3) S'hauran d'incloure en la documentació normativa del pla les mesures d'integració paisatgística assenyalades en l'estudi d'integració paisatgística, d'acord amb allò que assenyala l'apartat j del annex II i l'article 35.2 de la LOTUP.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista d'aquests antecedents, la Comissió d'Avaluació Ambiental, acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica del pla especial de protecció de la Torre de la Sal a Cabanes per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que us notifiquem per al vostre coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, tal com ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 17 de desembre de 2015.- El secretari de la Comissió d'Avaluació Ambiental: José del Valle Arocas.»  
  
  
  
  
  
  
ANNEX  
Proposta de planejament aportada on ha de modificar-se   
el perímetre protegit entre els punts 3a al 3c.  
«Informe ambiental i territorial estratègic  
Expedient: 42/1145-LFL.  
Títol: Pla especial per a canvi d'ús d'illa en el nucli històric.  
  
Promotor: Ajuntament.  
Autoritat substantiva: Comissió Territorial d'Urbanisme.  
Localització: Castalla (Alacant).  
  
La Comissió d'Avaluació Ambiental, en la sessió celebrada el 17 de desembre de 2015, va adoptar l'acord següent:  
Vista la proposta de l'informe ambiental i territorial estratègic del pla especial per a canvi d'ús d'una illa en el nucli històric de Castalla, amb:  
  
a) Documentació aportada  
En data 18 de febrer de 2015 va tenir entrada, en el Servei d'Avaluació Ambiental Estratègica de la Subdirecció General d'Avaluació Ambiental i Territorial, l'escrit del Servei Territorial d'Urbanisme d'Alacant per trametre la sol·licitud de l'Ajuntament de Castalla, acompanyada pel document inicial estratègic i l'esborrany del pla especial, per a iniciar el procés d'avaluació ambiental i territorial estratègica del pla especial per a canvi d'ús d'una illa en el nucli històric d'aquest municipi.  
  
La documentació aportada, en format de paper i digital, és conformement amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
b) Planejament vigent  
El planejament municipal vigent és el pla general de Castalla, aprovat definitivament el 25 de juliol de 2002, per la Comissió Territorial d'Urbanisme d'Alacant, publicat en el BOP de 8 de novembre de 2002. El planejament va ser sotmés a avaluació ambiental (expedient 185/01-AIA) obtenint declaració d'impacte ambiental positiva amb condicionants el 8 de gener de 2002.  
El pla general de Castalla estableix per a l'àrea objecte del pla especial la classificació de sòl urbà, zona d'ordenació nucli històric (NUH), amb ús predominant residencial.   
L'Ajuntament indica que en data 26 de març de 2008 es va aprovar el pla especial per a rehabilitació d'una illa en el nucli històric i construcció d'habitatges de protecció pública. En el Butlletí Oficial de la Província d'Alacant, de data 26 d'agost de 2008, consta un edicte de l'Ajuntament de Castalla relatiu a l'acord adoptat pel ple de l'ajuntament, en data 26 de març de 2008 d'aprovació definitiva d'aquest pla especial. L'Ajuntament va subscriure un conveni amb l'Administració autonòmica per a la construcció d'habitatges de protecció pública.  
  
  
c) Pla especial: objecte i justificació.  
L'objecte del pla especial és la modificació de la qualificació de l'illa del nucli històric (807,52 m²) delimitada, pels carrers de Parra, de la Vela, del Forn Sant Roc, de Paco i de les Penyetes, que en el vigent planejament queda qualificada com a sòl urbà d'ús residencial per a passar a qualificar-la, en part, com a zona verda de la xarxa secundària (560,17 m²) i, en part, com a equipament recreatiu esportiu de la xarxa secundària (247,35 m²).  
La redacció del pla especial és de conformitat amb el que disposen els articles 43 i 63 de la Llei 5 2014/, de 25 de juliol d'ordenació del territori, urbanisme i paisatge de la Comunitat Valenciana (LOTUP) que estableixen els supòsits per a la modificació dels plans i programes per mitjà de plans especials per a ajustar-los a l'anàlisi més detallada del territori.  
Es justifica el pla especial proposat basant-se en les raons següents:  
  
1. No existeix actualment necessitats de promoció d'habitatges.  
Amb data 25 de juliol de 2014, l'entitat d'infraestructures de la Generalitat Valenciana (EIGE) va desistir del desenvolupament de la promoció d'habitatges de protecció pública, per la qual cosa el ple de l'ajuntament, en data 1 d'agost de 2014, considerà resolt el conveni subscrit i va recuperar la titularitat de les finques cedides.  
2. Noves necessitats: zones verdes i equipaments recreatius en el centre del nucli històric.  
Davant de la manca de necessitat de promoció d'habitatges, es proposa adaptar el planejament per a donar resposta a una demanda social creixent de zones verdes i d'equipaments recreatius en el centre del nucli històric, per a eliminar la situació de risc i insalubritat actual, per a revitalitzar l'entorn contigu i per a millorar la connexió i l'accessibilitat entre la plaça de l'Església, l'Ermita i el Castell, per mitjà d'un eix de zones verdes que uniria les ja existents amb la plantejada en la proposta.  
  
  
d) Característiques del pla especial  
d.1. Àmbit de l'actuació. L'àmbit de l'actuació es troba dins del nucli històric en l'illa delimitada pels carrers de Parra, de la Vela, del Forn de Sant Roc, de Paco i de les Penyetes del municipi de Castalla.  
  
L'illa queda ubicada a l'est de l'actual zona verda (àrea de jocs) de la xarxa secundària i molt pròxima a l'Església de l'Assumpció, amb la qual comunica a través del carrer dels Penyetes.  
Actualment, en l'illa de cases ja no hi ha edificacions que puguen suposar risc d'afonament o d'afectació a les edificacions contigües, ja que van ser enderrocades en la seua totalitat.  
La superfície de la parcel·la resultant és de 807,52 m².  
d.2. Canvi de qualificació  
Amb el pla especial proposat s'aconsegueix modificar la qualificació actual de l'illa, sòl urbà d'ús residencial, per a passar a qualificar-la, en part, com a zona verda de la xarxa secundària (560,17 m²) i, en part, com a equipament recreatiu esportiu de la xarxa secundària (247,35 m²).  
  
d.3. Característiques de l'actuació proposada  
El pla especial proposa crear una zona central corresponent a la zona verda (que s'integraria amb la ja existent en el parcel·la superior, situada a l'oest d'aquesta), i dues dotacions d'equipament esportiu recreatiu en els seus extrems per a emmarcar l'actuació i mantenir la trama de carrers existents en el nucli històric.  
Les superfícies resultants són:  
- Zona verda central: 560,17 m².  
- Equipament esportiu recreatiu nord: 134,08 m².  
Equipament esportiu recreatiu sud: 113,27 m².  
La zona verda proposta compleix les condicions funcionals i dimensionals de les zones verdes públiques arreplegades en l'apartat III. Estàndards funcionals i de qualitat de les dotacions públiques de l'annex V de la LOTUP. Dins de la tipologia «d'àrea de joc» compleix amb els requeriments d'una superfície superior a 200 m² i a la inscripció interior d'un cercle de 12 m de diàmetre.  
d.4. Normativa  
La parcel·la resultant queda afectada pels articles condicionants per als equipaments de titularitat pública (article 4.6), per a les zones verdes (article 4.7) i per la normativa establerta per al nucli històric (article 6.3) del Pla General de Castalla.  
d.5. Incardinació en l'estratègia territorial de la Comunitat Valenciana  
La present proposta de pla especial per a canvi d'ús d'illa en el nucli històric pot incardinar-se dins dels objectius referents a la millora de la integració i gestió activa del patrimoni cultural (objectiu 13) i a la regeneració d'entorns urbans degradats i a la millora de la cohesió social (objectiu 21) de l'estratègia territorial de la Comunitat Valenciana.  
  
La ubicació de l'illa dins de l'eix que uneix la plaça de l'Església de l'Assumpció, l'Ermita de la Sang i el Castell permet que amb el canvi d'ús a dotacional de zona verda es millore l'accessibilitat a aquests elements patrimonials i la seua integració dins del nucli urbà seguint les directrius 51 i 52 de l'estratègia territorial de la Comunitat Valenciana que persegueixen «promoure la integració dels béns d'interés cultural en una xarxa territorial i paisatgística, considerant especialment el cas d'aquells béns amb major significat perceptiu» com és el cas del Castell i «la millora de l'accessibilitat, funcional i visual, als paisatges de major valor, compatibilitzant qualsevol proposta amb la infraestructura verda del territori». Aquesta millora de l'accessibilitat i la integració dels elements patrimonials permetria un progrés significatiu en la gestió activa i integrada del patrimoni cultural segons l'objectiu 13 referit anteriorment.  
També, la regeneració de l'entorn de l'illa a través del canvi d'ús a dotacional, zona verda i esportiu-recreatiu en els seus extrems, segueix les indicacions de la directriu 51 que busca «promoure i prioritzar les accions de recuperació o de creació de nous valors paisatgístics en les àrees deteriorades, especialment en els entorns urbans i periurbans», i respon a una demanda social creixent d'infraestructures públiques en la zona i a la necessària revitalització del nucli històric que coincidirien amb la millora de la cohesió social del conjunt del territori, requerida per l'objectiu 21 estratègia territorial de la Comunitat Valenciana.  
  
  
e) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les següents Administracions públiques afectades.  
  
  
Administració pública consultada Consulta Informe  
1 SDG D'ORDENACIÓ, PLANIFICACIÓ I ATES- Servei d'Infraestructura Verda i Paisatge 26.03.2015 30.10.2015  
2 SERVICI TERRITORIAL D'URBANISME - ALACANT 18.02.2015  
3 CONS. EDUCACIÓ, CULTURA I ESPORT - DG CULTURA 1/04/15 23.10.2015  
  
  
  
f) Identificació i valoració de possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a què es es refereixen els articles 48.d i 51.1 de la LOTUP. L'àmbit de la modificació afecta sòl urbà del vigent pla general de Castalla.  
En aquest sentit, el Servei Territorial d'Urbanisme d'Alacant, en el seu informe rebut en data 18 de febrer de 2015, realitza, en primer lloc, unes consideracions quant a les determinacions de caràcter urbanístic que incideixen en les modificacions plantejades i que hauran de tenir-se en compte en el document de modificació puntual que tramite l'ajuntament, en concret s'indica que han d'analitzar-se les conseqüències d'aquelles sobre la política pública de sòl i habitatge definida en l'article 33 de la LOTUP, igualment haurà de tenir-se en consideració que aquesta política pública de sòl i habitatge és una determinació de l'ordenació estructural, tal com determina l'article 21.1.k de la LOTUP.  
  
En segon lloc, el Servei Territorial d'Urbanisme considera que, des de la visió de les competències urbanístiques d'aquest servei, les propostes de modificació descrites en el pla especial no sembla que hagen de tenir efecte significatiu sobre el medi ambient. L'àmbit del pla especial no està afectat per risc d'inundabilitat segons PATRICOVA i tampoc queda inclòs en cap espai natural protegit o d'espais RN.2000  
  
Però aquest àmbit es caracteritza, orogràficament, per trobar-se en una zona de pendents elevades, podent presentar-se riscos de lliscaments i despreniments puntuals. En aquest sentit, cal indicar que el pla especial enfront del risc sísmic a la Comunitat Valenciana (Decret 44/2011, de 29 d'abril, del Consell) estableix que el municipi de Castalla presenta una intensitat sísmica de 7,5 (EMS), per a un període de retorn de 500 anys.  
Aquesta zona urbana, amb relleu pronunciat, queda rodejada de diversos elements patrimonials. Així, l'illa referida es troba en les proximitats de la plaça de l'Església, l'Ermita i el Castell de Castalla. Tant el Castell, com l'Església de l'Assumpció i l'Ermita de la Sang, estan inclosos en el catàleg de béns i espais protegits de pla general de Castalla i gaudeixen d'un grau de protecció integral (grau 1). El Castell és bé d'interés cultural segons el Decret 36/2014, de 7 de març, del Consell, pel qual es complementa la declaració del bé d'interés cultural del Castell i Muralles de Castalla, per mitjà de la delimitació del seu entorn de protecció i establiment de la seua normativa de protecció.  
  
El Servei d'Infraestructura Verda i Paisatge, en l'informe rebut en data 30 d'octubre de 2015, manifesta que, atenent al caràcter i la singularitat del nucli de Castalla, i en especial a la seua topografia característica i a la de la zona objecte de modificació, a l'alt valor paisatgístic de l'entorn i a la possible afectació paisatgística (en relació amb la trama urbana) i visual generada per qualsevol actuació en l'àmbit, es considera que el canvi d'ús proposat sí que tindrà incidència en el paisatge urbà històric de Castalla i, per tant, requereix l'elaboració d'un estudi d'integració paisatgística, que analitze i valore els efectes de l'actuació sobre el paisatge del nucli històric i adopte mesures per a garantir que l'ordenació i els projectes que es desenvolupen s'integren en aquest paisatge, sempre preservant la singularitat i identitat d'aquest.  
  
La Direcció General de Cultura i Patrimoni, en l'informe rebut en data 23 d'octubre de 2015, manifesta que no hi ha afectació al patrimoni cultural en cap de les seues manifestacions, per la qual cosa s'emet un informe favorable, als efectes patrimonials establerts en l'article 11 de la Llei 4/1998, d'11 de juny, de Patrimoni Cultural Valencià, el pla especial per a canvi d'ús d'illa en el nucli històric a zona verda i equipament del municipi de Castalla.  
Caldrà, no obstant això, arreplegar en els instruments de planejament les consideracions tècniques que, des de la legislació sectorial, siguen aplicables amb vista a minimitzar els riscos de despreniments i lliscaments com a conseqüència de les obres que es deriven del pla especial, així com aquelles establertes en la normativa sísmica d'aplicació (NCSR-02) per a les construccions i edificacions.  
  
g) Consideracions jurídiques. L'avaluació ambiental estratègica és l'instrument de prevenció, establert en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que fixa la legislació d'avaluació ambiental.  
  
h) Acord  
Analitzada la proposta del pla especial per al canvi d'ús d'un illa en el nucli històric de Castalla, cal considerar que aquesta actuació quedaria emmarcada en l'article 46.3 de la LOTUP per tal com es tracta d'una modificació menor del pla general de Castalla.  
  
Per això, segons estableix l'article 51.2.b de la LOTUP, d'acord amb els criteris de l'annex VIII de aquesta llei, la proposta del pla especial no té incidència significativa en el model territorial d'aquest municipi; no produeix increment significatiu en el consum de recursos; no suposa afectació sobre elements del patrimoni natural i cultural; és un instrument pertinent per a la integració de les consideracions ambientals, en particular, de la integració dels béns d'interés cultural i la millora de l'accessibilitat en les zones urbanes deteriorades, i millora els objectius de qualitat en relació amb la gestió urbanística, per la qual cosa, havent tingut en compte les consultes realitzades, es pot concloure que el procediment d'avaluació ambiental simplificada és bastant per a determinar que la proposta del pla especial per al canvi d'ús d'una illa en el nucli històric de Castalla, no presenta efectes significatius sobre el medi ambient.  
D'acord amb allò que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del pla especial per al canvi d'ús d'una illa en el nucli històric de Castalla, d'acord amb els criteris de l'annex VIII de la LOTUP, ja que no té efectes significatius sobre el medi ambient, i, llavors, correspon continuar la tramitació de la modificació del pla especial d'acord amb la seua normativa sectorial.  
- S'hauran d'arreplegar les consideracions tècniques que, des de la legislació sectorial, siguen d'aplicació amb vista a minimitzar els riscos sísmics, en particular, en la normativa sísmica aplicable (NCSR-02) per a les construccions i edificacions.  
- S'ha d'elaborar un estudi d'integració paisatgística i obtenir el corresponent informe favorable per part del Servei d'Infraestructura Verda i Paisatge.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació del pla especial per al canvi d'ús d'una illa en el nucli històric de Castalla en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La comissió d'avaluació ambiental és l'òrgan competent per a emetre l'informe ambiental i territorial estratègic que es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista d'aquests antecedents, la comissió d'avaluació ambiental, acorda: emetre informe ambiental i territorial estratègic favorable en el procediment simplificat el pla especial per a canvi d'ús d'una illa en el nucli històric de Castalla per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que us notifique per al vostre coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, d'acord amb l'autorització de l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 17 de desembre de 2015.- El secretari de la Comissió d'Avaluació Ambiental: José del Valle Arocas.»  
  
València, 27 de gener de 2016.- El director general de Medi Natural i d'Avaluació Ambiental: Antoni Marzo i Pastor.